RÅDETS AFGØRELSE af 24. februar 1997 om indgåelse af to aftaler mellem Det Europæiske Fællesskab og Staten Israel om henholdsvis teleoperatørers indkøb og offentlige indkøb (97/474/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 113, 66, artikel 57, stk. 2, sammenholdt med artikel 228, stk. 3, første punktum, og stk. 4,

under henvisning til forslag fra Kommissionen (1),

under henvisning til udtalelse fra Europa-Parlamentet (2), og

ud fra følgende betragtninger:

Aftalerne mellem Det Europæiske Fællesskab og Staten Israel om henholdsvis teleoperatørers indkøb og offentlige indkøb bør godkendes;

disse aftaler vedrører offentlige indkøbskontrakter for varer, bygge- og anlægsarbejder og andre tjenesteydelser; som andre tjenesteydelser må ikke anses alene grænseoverskridende tjenesteydelser; De Europæiske Fællesskabers Domstol anførte i sin dom af 7. marts 1996, at artikel 113 i traktaten om oprettelse af Det Europæiske Fællesskab på fællesskabsrettens nuværende udviklingstrin ikke er tilstrækkeligt som retsgrundlag for en rådsafgørelse om indgåelse af en aftale, der vedrører uafhængig levering af tjenesteydelser, der på grund af deres art ikke kan anses for at være alene grænseoverskridende; det er derfor hensigtsmæssigt også at basere denne afgørelse på nævnte traktats artikel 66 sammenholdt med artikel 57, stk. 2, som fastsætter, hvilke procedurekrav der skal opfyldes;

Rådet bør bemyndige Kommissionen til i samråd med et særligt udvalg, der nedsættes af Rådet, at godkende ændringer på Fællesskabets vegne at bilag I og II til førstnævnte af de to ovenfor omhandlede aftaler, idet en sådan bemyndigelse, hvad angår bilag I, vil være begrænset til ændringer som følge af anvendelsen af proceduren i artikel 8 i Rådets direktiv 93/38/EØF af 14. juni 1993 om samordning af fremgangsmåderne ved tilbudsgivning inden for vand- og energiforsyning samt transport og telekommunikation (3), og, hvad angår bilag II, til resultaterne af fremtidige forhandlinger på basis af 1996-aftalen om offentlige indkøb -

TRUFFET FØLGENDE AFGØRELSE:

Artikel 1

Aftalen mellem Det Europæiske Fællesskab og Staten Israel om teleoperatørers indkøb og aftalen mellem de nævnte parter om offentlige indkøb godkendes herved på Fællesskabets vegne.

Teksten til aftalerne er knyttet til denne afgørelse.

Artikel 2

Formanden for Rådet bemyndiges til at udpege den person, der er beføjet til at undertegne aftalen med bindende virkning for Fællesskabet.

Artikel 3

Kommissionen bemyndiges herved til på Fællesskabets vegne at godkende ændringer af bilag I og II til den i artikel 1 omhandlede aftale om teleoperatørers indkøb.

Kommissionen bistås i denne opgave af et særligt udvalg, der nedsættes af Rådet.

Den bemyndigelse, der er omtalt i stk. 1, gælder, for så vidt angår bilag I, kun ændringer, der bliver nødvendige, hvis procedurerne i artikel 8 i Rådets direktiv 93/38/EØF bringes i anvendelse og, for så vidt angår bilag II, kun resultaterne af fremtidige forhandlinger på basis af 1996-aftalen om offentlige indkøb.

Udfærdiget i Bruxelles, den 24. februar 1997.

På Rådets vegne

H. VAN MIERLO

Formand

(1) EFT nr. C 162 af 6. 6. 1996, s. 10.

(2) EFT nr. C 33 af 3. 2. 1997, s. 117.

(3) EFT nr. L 199 af 9. 8. 1993, s. 84.